張丞相詠歸亭詞二首  其一
作者：楊萬里
朝代：宋

paragraphs: 湘之山兮幽幽，湘之水兮舒舒，我來兮桂之陽。
春聿云莫兮，上下綠浄而交如。
鳥鳴兮花乾，彼湘之人士兮詠游而魚魚。
長者兮矩步，童子玉雪兮趨亦趨。
挾策兮抱琴，若將游兮物之初。
野風兮脩脩，吹萬而不可執兮，所過而敷腴。
長者顧謂童子曰：快哉此風，吾爲汝援琴而歌之。
歌曰：滄浪兮濯纓，風涼兮舞雩。
微德人兮焉歸，以斯道兮金玉。
予欲問津兮沂之水，其則不遠兮，又焉知湘江之非歟。